b'\n_START_ARTICLE_\nYeliz \xc3\x96zel\n_START_SECTION_\nBiografie\n_START_PARAGRAPH_\nYeliz \xc3\x96zel s-a n\xc4\x83scut \xc3\xaen capitala Turciei, Ankara, pe data de 6 martie 1980. Ea a \xc3\xaenceput s\xc4\x83 joace handbal la echipe din Turcia, primul club profesionist la care a evoluat fiind PTT T\xc3\xbcrk Telekom Spor Kul\xc3\xbcb\xc3\xbc, cu care a participat la Cupa Ora\xc8\x99elor, \xc3\xaen sezonul 1998-1999, \xc8\x99i \xc3\xaen Cupa EHF, \xc3\xaentre 2000-2001._NEWLINE_\xc3\x8en 2001, Yeliz \xc3\x96zel s-a transferat la echipa Anadol\xc3\xbc University S.C. din Eski\xc5\x9fehir, al\xc4\x83turi de care, \xc3\xaen sezonul 2001-2002, particip\xc4\x83 \xc3\xaen puternica competi\xc8\x9bie intercluburi Liga Campionilor EHF. \xc3\x96zel a evoluat la acest club p\xc3\xa2n\xc4\x83 \xc3\xaen sezonul 2002-2003, c\xc3\xa2nd a participat cu echipa \xc3\xaen Cupa Cupelor. \xc3\x8en acela\xc8\x99i sezon, Yeliz \xc3\x96zel se mut\xc4\x83 la alt\xc4\x83 echip\xc4\x83 turceasc\xc4\x83, \xc3\x9csk\xc3\xbcdar B.S.K. din Istanbul. Cu \xc3\x9csk\xc3\xbcdar, \xc3\x96zel particip\xc4\x83 la Cupa EHF din 2002-2003 \xc8\x99i la Cupa Cupelor, \xc3\xaen sezonul competi\xc8\x9bional 2003-2004._NEWLINE_\xc3\x8en 2004, Yeliz \xc3\x96zel p\xc4\x83r\xc4\x83se\xc8\x99te Turcia pentru Macedonia, transfer\xc3\xa2ndu-se la campioana acestei \xc8\x9b\xc4\x83ri, Kometal Gjor\xc4\x8de Petrov din Skopje. Momentul cel mai important din cariera turcoaicei a fost \xc3\xaen 2005, c\xc3\xa2nd, al\xc4\x83turi de echipa macedonean\xc4\x83, \xc3\x96zel a jucat finala Ligii Campionilor, dar a pierdut ultimul act \xc3\xaen fa\xc8\x9ba danezelor de la Slagelse FH. \xc3\x96zel a fost a doua marcatoare a echipei sale, cu patru goluri, dup\xc4\x83 vedeta Bojana Radulovi\xc4\x87, care a \xc3\xaenscris \xc8\x99ase goluri. \xc3\x8en toate cele trei sezoane jucate la campioana Macedoniei, Yeliz \xc3\x96zel a participat la edi\xc8\x9biile Ligii Campionilor._NEWLINE_\xc3\x8en 2007, Yeliz \xc3\x96zel revine \xc3\xaen \xc8\x9bara natal\xc4\x83, de data aceasta printr-un transfer la clubul Milli Piyango SK, al\xc4\x83turi de care joac\xc4\x83 \xc3\xaen edi\xc8\x9biile Ligii Campionilor \xc8\x99i Cupei EHF._NEWLINE_2008 este anul c\xc3\xa2nd Ioan Gavrilescu, pre\xc8\x99edintele clubului Oltchim R\xc3\xa2mnicu V\xc3\xa2lcea, face prima \xc3\xaencercare de a o transfera pe \xc3\x96zel la echipa pe care o patroneaz\xc4\x83. Transferul reu\xc8\x99e\xc8\x99te abia \xc3\xaen 2010, Ioan Gavrilescu declar\xc3\xa2nd:_NEWLINE_\xe2\x80\x9eE o juc\xc4\x83toare pe care am \xc3\xaencercat s\xc4\x83 o aducem \xc3\xaenc\xc4\x83 din 2008, este al treilea an la r\xc3\xaend \xc3\xaen care deschidem negocieri \xc8\x99i de data aceasta am reu\xc8\x99it, dup\xc4\x83 tratative care au durat dou\xc4\x83 luni. O contribu\xc8\x9bie a avut \xc8\x99i faptul c\xc4\x83 antrenorul Kov\xc3\xa1cs a vorbit cu ea, dup\xc4\x83 ce a preg\xc4\x83tit-o trei ani la na\xc8\x9bionala Turciei. Reu\xc8\x99im astfel s\xc4\x83 complet\xc4\x83m un gol mare la linia de nou\xc4\x83 metri creat prin plecarea Narcisei Lecu\xc8\x99anu\xe2\x80\x9d_NEWLINE_\xe2\x80\x94GSP.ro - 18.06.2010_NEWLINE_Contractul semnat de Yeliz \xc3\x96zel cu echipa din R\xc3\xa2mnicu V\xc3\xa2lcea a fost valabil un an, pentru sezonul competi\xc8\x9bional 2010-2011, \xc8\x99i avea o clauz\xc4\x83 de prelungire. Pe 11 mai 2011, Yeliz \xc3\x96zel \xc8\x99i-a prelungit cu \xc3\xaenc\xc4\x83 un an contractul cu Oltchim.'